b'\n_START_ARTICLE_\nSaulius Liausa\n_START_PARAGRAPH_\nSaulius Liausa (g. 1965 m. bir\xc5\xbeelio 12 d. Panev\xc4\x97\xc5\xbeyje) \xe2\x80\x93 choro dirigentas ir pedagogas.\n_START_SECTION_\nBiografija\n_START_PARAGRAPH_\nPirmasis muzikos mokytojas buvo t\xc4\x97vas. 1980\xe2\x80\x931984 m. choro dirigavimo mok\xc4\x97si Panev\xc4\x97\xc5\xbeio J. \xc5\xa0vedo pedagogin\xc4\x97je muzikos mokykloje (d\xc4\x97st. E. Kri\xc5\xa1\xc4\x8di\xc5\xabnait\xc4\x97). 1984\xe2\x80\x931991 m. su pertrauka (1984\xe2\x80\x931986 m. tarnavo sovietin\xc4\x97je armijoje) choro dirigavim\xc4\x85 studijavo Lietuvos valstybin\xc4\x97je konservatorijoje (prof. P. Vailionio klas\xc4\x97)._NEWLINE_Dar studij\xc5\xb3 metais prad\xc4\x97jo vadovauti chorams. Kur\xc4\xaf laik\xc4\x85 buvo Vilniaus mergai\xc4\x8di\xc5\xb3 choro \xe2\x80\x9eLiepait\xc4\x97s\xe2\x80\x9c chormeisteris, vadovavo Lentvario kilim\xc5\xb3 fabriko chorui ir folkloro ansambliui. 1990\xe2\x80\x931994 m. buvo Valstybinio dain\xc5\xb3 ir \xc5\xa1oki\xc5\xb3 ansamblio \xe2\x80\x9eLietuva\xe2\x80\x9c chormeisteris. 1993 m. prie ansamblio sub\xc5\xabr\xc4\x97 mi\xc5\xa1r\xc5\xb3j\xc4\xaf chor\xc4\x85 \xe2\x80\x9eLinas\xe2\x80\x9c, su kuriuo tarptautiniame chor\xc5\xb3 konkurse Austrijoje (Spittal) peln\xc4\x97 antr\xc4\x85j\xc4\x85 viet\xc4\x85. 1993\xe2\x80\x931994 m. Vilniaus vyr\xc5\xb3 choro \xe2\x80\x9eVarpas" meno vadovas ir dirigentas. Sureng\xc4\x97 kelet\xc4\x85 koncert\xc5\xb3, 1994 I Pasaulio lietuvi\xc5\xb3 dain\xc5\xb3 \xc5\xa1vent\xc4\x97s konkurse Vilniuje laim\xc4\x97jo tre\xc4\x8di\xc4\x85j\xc4\x85 viet\xc4\x85._NEWLINE_Nuo 1989 m. Vilniaus valstybinio pedagoginio instituto student\xc5\xb3 mi\xc5\xa1riojo choro \xe2\x80\x9eAve Vita\xe2\x80\x9c chormeisteris \xe2\x80\x93 dirigentas, nuo 1992 m. Vilniaus pedagoginio universiteto Muzikos katedros fortepijono ir choro dirigavimo d\xc4\x97stytojas. Chor\xc4\x85 i\xc5\xa1mok\xc4\x97 daug sud\xc4\x97ting\xc5\xb3 k\xc5\xabrini\xc5\xb3: G. Faur\xc4\x97 \xe2\x80\x9eRequiem\xe2\x80\x9c, S. Moniuszkos \xe2\x80\x9eAu\xc5\xa1ros Vart\xc5\xb3 litanij\xc4\x85 Nr. 1\xe2\x80\x9c, J. Haydno \xe2\x80\x9eMissa St. Bernardi von Offida\xe2\x80\x9c, V. Bartulio \xe2\x80\x9eMissa brevis\xe2\x80\x9c ir kt. Chorui dirigavo koncertuose Lietuvoje, Latvijoje, Ukrainoje, Lenkijoje, Belgijoje, Vokietijoje, Italijoje, \xc5\xa0veicarijoje, Maltoje. Taip pat dirigavo tarptautiniuose konkursuose: 1995 m. Vokietijoje (Darmstadt) pirmoji vieta, 1995 m. X tarptautiniame Stasio \xc5\xa0imkaus chor\xc5\xb3 konkurse Klaip\xc4\x97doje tre\xc4\x8dioji vieta, 1997 m. XI tarptautiniame Stasio \xc5\xa0imkaus chor\xc5\xb3 konkurse pirmoji vieta, 1995 m. Nyderlanduose (Heythuysen) \xe2\x80\x93 trys pirmosios vietos ir pagrindinis prizas, 1996 m. Slov\xc4\x97nijoje (Maribor), 1996 m. Maltoje (Valletta) tre\xc4\x8dioji vieta ir 1998 m. \xc5\xa0veicarijoje (Montreux); religin\xc4\x97s muzikos festivaliuose \xc5\xa0iauliuose (1995) ir Loreto mieste Italijoje (1996), 1997 m. student\xc5\xb3 chor\xc5\xb3 konkurse \xe2\x80\x9eJuventus\xe2\x80\x9c Kaune ir 1997 m. tarptautiniame chor\xc5\xb3 festivalyje \xe2\x80\x9eRiga dimd" Latvijoje._NEWLINE_Nuo 1994 m. S. Liausa \xe2\x80\x93 Lietuvos liaudies kult\xc5\xabros centro Muzikos sektoriaus vyresnysis specialistas. Daug prisideda prie dain\xc5\xb3 \xc5\xa1ven\xc4\x8di\xc5\xb3 (1998 m. II Pasaulio lietuvi\xc5\xb3 dain\xc5\xb3 \xc5\xa1vent\xc4\x97s Dain\xc5\xb3 dienos, 1998 m. I tarptautinio student\xc5\xb3 chor\xc5\xb3 festivalio ir 1999 m. Baltijos student\xc5\xb3 dain\xc5\xb3 \xc5\xa1vent\xc4\x97s \xe2\x80\x9eGaudeamus-XIII\xe2\x80\x9c Vilniuje direktorus), festivali\xc5\xb3, konkurs\xc5\xb3 ir kit\xc5\xb3 kult\xc5\xabros rengini\xc5\xb3 organizavimo, yra \xc4\xafvairi\xc5\xb3 konkurs\xc5\xb3 \xc5\xbeiuri narys. Sudar\xc4\x97 leidinius \xe2\x80\x9eK\xc5\xabriniai liaudi\xc5\xa1kos muzikos kapeloms\xe2\x80\x9c (1997), \xe2\x80\x9eGimtin\xc4\x97s dainos\xe2\x80\x9c moksleivi\xc5\xb3 chorams (1997), \xe2\x80\x9eVasaros pauk\xc5\xa1tis" jaunimo chorams (1998). Yra Lietuvos chor\xc5\xb3 s\xc4\x85jungos narys, nuo 1998 m. prezidiumo narys.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'